آلمانیا باش ناظیری آنگلا مرکل‌ین حلّینی تاپمادیغی کؤچکون پروبلمی کوالیسیون‌دا بحران چیخاردی.
سوسیال دموکرات پارتی لیدری آندرا ناهلس، ارکن سئچیم احتیمالینا آچیق قاپی بوراخدی.
خریستیان سوسیال بیرلیک پارتیسی ایله سوسیال دموکرات پارتی، اوّلکی گون قاچقین بحرانی گونده‌لیگی حاقیندا دؤرد ساعت داوام ائدن گؤروشمه کئچیریب.
آندرا ناهلس گؤروشمه سونراسیندا ائتدیگی آچیقلامدا،
گؤچمن سیاستی ده داخیل اولماقلا کوالیسیون‌دا چوخ گرگین وضعیتیمیز وار. بو هفته نلر اولاجاغینی بیلمیریک. اورتایا چیخان نتیجه‌لر قناعت‌بخش دئییل" دئدی.
بیر مطبوعات نماینده‌سی‌نین یئنی بیر سئچیم حاضیرلیغی وارمی سوالینا ناهلس، "بیلمیرم. دوروست اولماق لازیم اولارسا، بیز ده گؤرمگی گؤزلییریک" دئدی.
آوروپا بیرلیگی عضوو 16 اؤلکه‌نین لیدرلری، آوروپا بیرلیگی ایجلاسی عرفه‌سینده بیر آنلاشما مقصدیله عاجیلی وضعیت دانیشیق‌لاری اوچون بازار گونو بلژیک‌ین باشکندی بروکسلده بیر آرایا گلمیشدی. آنجاق آپاریلان دانیشیق‌لاردا اورتاق بیر حلّ اوچون راضی‌لیق الده اولونمادی.
آوروپایا آددیم آتان قاچقین و کؤچکون‌لرین چوخو آلمانیایا چاتماغا چالیشیر. آنجاق آلمانیادا کوالیسیون اورتاقلاری خریستیان سوسیال بیرلیک پارتیسی‌نین صدری (CSU) هورست سهوفر و سوسیال دموکرات پارتی لیدری آندرا ناهلس، قاچقین پروبلمی‌نین حلّ ائدیلمه‌سینی ایستییر.
آلمانیانین ایچ ایشلر ناظیری هورست سهوفر، باش ناظیر آنگلا مرکله قاچقین‌لارین آلمانیا سرحدین‌دن گئری قایتاریلماسی اوچون ایکی هفته زامان وئرمیش، عکس حالدا قاچقین گیریشی‌نین دایاندیریلاجاغینی سؤیلمیشدی.
